Sex ljónum og sex tígrisdýrum var forðað frá Úkraínu í liðinni viku en fjöldi annarra dýra í úkraínskum dýragörðum er þar enn og í bráðri hættu, rétt eins og mannfólkið. Fjöldi fólks er sagður leggja sig fram um að reyna að koma þeim í öruggt skjól.
Kattardýrin tólf voru í athvarfi fyrir vanræktar skepnur í útjaðri Kænugarðs. Þeim hefur nú verið komið í öruggt skjól í dýragarðinum í Posnan í Póllandi. Trukkurinn sem flutti þennan óvenjulega og verðmæta farm þurfti að taka á sig marga og langa króka til að forðast stríðsátökin í landinu að sögn talskonu dýragarðsins, en auk stórkattanna tólf voru tvær eyðimerkurgaupur og einn afrískur villihundur með í för. Lagt var upp í þessa svaðilför frá Kænugarði á þriðjudag en bílstjórinn mun hafa neyðst til að gera hlé á henni þegar hann mætti rússneskum brynvögnum og hertrukkum. Hann komst þó að lokum að pólsku landamærunum, þar sem skepnurnar voru fluttar yfir í pólskan flutningabíl sem ók þeim til Posnan. Í frétt NRK af þessum farsælu dýraflutningum segir að úkraínskir dýragarðar geymi enn um 4.000 dýr af um það bil 200 tegundum, þar á meðal fíla, kameldýr og einu górilluna í Úkraínu. Og það eru ekki bara stór og framandi dýr í dýragörðum sem líða fyrir stríðsátökin, segir í frétt NRK, því samtök sem huga að velferð heimilislausra hunda og katta í Úkraínu eiga að vonum afar erfitt með að sinna sínum skjólstæðingum þessa dagana.
